STATUTUL PROFESIEI DE AGENT LITERAR ÎN UNELE STATE EUROPENE


ABSTRACT

Abordarea problematicii referitoare la statutul activităţii de agent literar şi a agenţiilor literare este foarte complexă, fiind integrată în problematica mai largă a exploatării drepturilor de autor, a protecţiei proprietăţii intelectuale.


Studiul comparativ a pus în evidenţa faptul că această activitate care se desfăşoară în toate statele europene are statute diferite, în funcţie de modul în care această activitate, în principal de consiliere şi intermediere, se integrează  în sistemele editoriale naţionale.  Principala problemă este aceea a relaţiei dintre autor- editor – agent literar, relaţie în raport cu care este definită, percepută şi reglementată această activitate. În unele state europene, în funcţie de tradiţia  editorială, activitatea de agent literar este considerată o activitate cu obiective neclare, mai puţin necesară, chiar perturbatoare a relaţiei tradiţionale autor-editor (ex. Franţa, Germania), dar capabilă a interveni eficient în exploatarea drepturilor de autor derivate sau cele digitale. În alte state, agentul şi agenţiile literare constituie părţi integrante ale sistemului editorial, fiind inseparabile  activităţii literare.


Pentru a înţelege statutul complex, variabil şi foarte dinamic al acestei activităţi trebuie definit obiectul şi rolul acesteia, precum şi diversele tipuri de activitate ale agentului literar (agent al autorului, agent al editorilor, agent al agenţilor etc). Rolul agentului literar şi al agenţiilor literare este legat de modul în care  se exploatează diferitele componente ale drepturilor de autor, definite de reglementările europene şi naţionale (drepturi principale, drepturi derivate, drepturi de exploatare în interiorul ţării sau în străinătate). Din această perspectivă activitatea agentului literar este o activitate de a lucra asupra textelor, capacitatea de a perfecţiona modul de scriere; de negociere a contractelor autorului cu editorul; de cesionare a drepturilor derivate; de monitorizare a evoluţiei unei cărţi după publicarea ei etc. În epoca digitală, funcţiile agentului şi ale agenţiilor literare sunt în continuă transformare, competenţele agentului fiind foarte diverse şi largi (literare, comerciale, juridice, de comunicare etc).


Din punctul de vedere al reglementării, se poate constata că nu există legi speciale pentru această activitate, dar, în legile referitoare la protecţia proprietăţii intelectuale, în legile referitoare la drepturile de autor şi în legile cărţii, acolo unde ele au fost elaborate, se menţionează că activitatea agenţiilor şi agenţilor literari se supune acestora. 

1. CONSIDERAŢII GENERALE
In Europa, statutul profesiei de agent literar este foarte disputat
, în prezent, înregistrându-se o evoluţie importantă spre acceptarea necesităţii aceastei activităţi în cadrul sistemului editorial
. Comparativ cu activitatea de editare, implantarea agenţiilor literare rămâne lentă şi limitată, în timp ce activitatea editorială s-a concentrat şi rentabilizat în ultima perioadă. 

Noile schimbări legate de apariţia şi evoluţia domeniului digital au crescut provocările referitoare la relaţia autor-editor-agent. Mutaţiile economice şi tehnologice au schimbat raporturile tradiţionale, făcând ca analiza lor să fie foarte actuală. De aceea am socotit ca fiind necesară o scurtă incursiune în istoria sistemului editorial din fiecare ţară, prezentând, de asemenea, schimbările recente care au avut loc în spaţiul editorial respectiv. 


Statutul agentului literar este asociat cu sistemul editorial din fiecare stat european, fiind influenţat de negocierile interprofesionale dintre asociaţiile reprezentative ale fiecărei componente a acestui sistem: autori, editori, agenţi. Ca atare, sunt prezentate şi asociaţiile profesionale din domeniu din fiecare ţară, precum şi raporturile dintre acestea.
Dezvoltarea activităţii lor a fost însă diferită de la ţară la ţară: în Marea Britanie şi SUA nu se încheie contracte de editare fără prezenţa unui agent literar; în Spania, activitatea de agent literar s-a dezvoltat în anii ’60 în jurul personalităţii lui Carmen Balcells şi datorită exploziei literaturii latino-americane, în prezent existând peste 40 de agenţii literare; în Germania, dezvoltarea agenţiilor literare este mai recentă şi este asociată fenomenului concentrării editoriale, estimeazându-se ca fiind peste 150 agenţi literari; în Italia, agenţii literari s-au impus încă din anii ’60, în jurul personalităţii lui Erich Linder, un vienez instalat în Italia, care a devenit unul din pilonii centrali ai activităţii de editare. În ultima perioadă, în ţările occidentale, agenţii au devenit actori ai lumii cărţii, aşa cum a fost la târgul de la Frankfurt din 2009, unde au fost prezente 288 agenţii şi 503 agenţi din 31 de ţări.
O problemă centrală este aşadar definirea activităţii de agent literar, precum şi cea a agenţiilor literare, ţinând cont de funcţiile sale specifice. În producţia editorială, agentul literar desfăşoară o activitate care acordă întâietate autorului, creatorului de valori, agentul autorului apărându-i, în general,  interesele acestuia, fiind reprezentantul direct al autorului în relaţiile cu partenerii. În consecinţă, a aborda tema agentului literar implică o reflecţie asupra statutului autorului, asupra drepturilor şi nevoilor sale, asupra profesionalizării activităţii lui, asupra responsabilizării individuale sau colective în cadrul activităţii de creaţie. 
Problema definirii activităţii agentului literar evidenţiază multiplele faţete ale intermedierii. Unii specialişti consideră agentul literar un solitar, el reprezentând interfaţa între autori şi editori sau intermediarul dintre editori pentru vânzare şi cumpărarea drepturilor de traducere sau negocierea coeditării. Agentul literar, independent profesional sau ataşat într-o structură, negociază în numele celui pe care îl reprezintă (autor, editor sau alt agent) cesionarea drepturilor de editare, de adaptare audiovizuală şi a drepturilor derivate, obţinând un procentaj în urma acestei cesionări
.

Înţelegerea activităţii de agent literar implică întelegerea problematicii drepturilor de autor şi a celei legate de protejarea proprietăţii intelectuale. Prezentarea legislaţiei din aceste domenii a pus în evidenţă faptul că un rol deosebit îl are concepţia din fiecare stat asupra drepturilor de autor şi modul specific de aplicare a legislaţiei europene corespunzătoare. În acest context, se impune a   reaminti principalele reglementări europene în domeniul drepturilor de autor şi protejării proprietăţii intelectuale care au legătură cu tema studiată. 

Statele Uniunii Europene sunt semnatare ale Convenţiei de la Berna (9 septembrie 1886) şi membre ale Organizaţiei Mondiale a Proprietăţii Intelectuale - OMPI
, creată în 1967.  Instituţiile comunitare, prin reglementările lor, au avut ca  obiectiv, timp de mai multe decenii, armonizarea legislaţiilor naţionale, mai ales că epoca digitală a deteritorializat economia cărţii
.

Acest proces de armonizare s-a realizat iniţial prin prin aplicarea Directivei 92/100/CEE, înlocuită, ulterior, de Directiva 2006/115/CE din 12 decembrie 2006. Un rol important l-au avut, de asemenea, Directiva 93/98/CE din 29 octombrie 1993 referitoare la armonizarea duratei protecţiei dreptului de autor şi altor drepturi vecine,  Directiva 2001/29/CE din 22 mai 2001 asupra armonizării anumitor aspecte ale drepturilor de autor în societatea informaţiei, Directiva referitoare la aplicarea drepturilor de autor
, precum şi Cartea Verde a Comisiei Comunităţii Europene referitoare la dreptul de autor în economia cunoaşterii
- au reprezentat momente esenţiale ale reglementării acestui domeniu.

Internaţionalizarea activităţii editoriale a influenţat pieţele, legislaţia şi rolul principalilor actori. În Europa, s-a încercat uniformizarea legislaţiilor, editorii şi marile agenţii literare fiind internaţionale. Totuşi, s-au manifestat în continuare elemente specifice, proprii fiecărui stat. În problema drepturilor de autor s-au apropiat modurile de înţelegere diferite, în principal, abordarea de tip anglo-saxon  şi cea non-anglosaxonă. Aceste diferenţe sunt legate de faptul că, în Marea Britanie, copyrightul este abordat ca o afacere economică în care dreptul revine celui care îşi asumă riscul economic, finanţând creaţia. Legea intervine mai puţin în această relaţie contractuală, ceea ce creează posibilitatea intervenţiei celuilalt actor, agentul literar. În această ţară se consideră că agentul literar facilitează relaţia autor-editor. În Spania s-a adoptat acelaşi model. În Germania şi Franţa există însă alt tip de modele, modele tradiţionale în care reglementările au intervenit încă de la început, acordând prioritate editorilor. În interiorul acestor modele au loc schimbări permanente: Germania a evoluat de la un sistem paternalist, tradiţional, familial, la un sistem concentrat şi internaţionalizat, în timp ce în Franţa schimbările au loc mai lent.

În domeniul legislaţiei contractelor, analiza comparativă a pus în evidenţă faptul că există modalităţi diferite de încheiere a lor, în jurul a trei tipuri de contracte: licence în Marea Britanie, contract de cesionare în Franţa şi de concesionare în Germania şi Spania. În aceste contracte diferă concesionarea exclusivă sau nonexclusivă, limitată sau nu în timp geografic etc. Specifică britanicilor este libertatea contractuală, absenţa preţului unic al cărţii. În Franţa există o protejare mai crescută a dreptului moral, dar autorii nu deţin rolul central
. Contractele au natură juridică diferită, deşi se aplică unei realităţi asemănătoare. În acest context, discuţiile şi negocierile interprofesionale între asociaţiile editorilor, autorilor şi agenţilor literari au un rol important în evoluţia acestui domeniu.

2.  CARACTERISTICI ALE ACTIVITĂŢII DE AGENT LITERAR

Problema centrală este aceea a activităţii agentului literar, a rolului acestuia în procesul editorial. Editorii şi agenţii literari revendică aceeaşi funcţie de a lucra asupra textelor, capacitatea de a perfecţiona modul de scriere. În principiu, rolul agentului literar este acela de a selecţiona manuscrise, fapt remarcat inclusiv de editorii francezi. În general, doar marile edituri au servici pentru manuscrise. O altă funcţie a agentului literar este aceea de a lucra pe text. Într-un sistem cu agenţi literari, dinamica permite reperarea textelor şi autorilor de calitate înaintea producţiei editoriale. Editorul se va concentra mai ales asupra difuzării şi promovării cărţii. În Franţa se consideră că editorul trebuie să lucreze asupra manuscrisului (ceea ce anglosaxonii numesc acquiring editor), realizând uneori patru versiuni ale aceluiaşi text, ceea ce agenţii literari fac rar. De obicei, agenţii literari corectează textul în faza preeditorială a cărţii, iar editorul are ultimul cuvând în elaborarea textului. În multe ţări, această activitate a fost externalizată sau preluată de editori independenţi care schimbă adesea casele de editură sau grupurile editoriale.

În ţările anglo-saxone, agentul este cu adevărat indispensabil, întrucât principala sa funcţie este aceea de a discuta contractul. În Franţa se consideră adesea că acest lucru trebuie făcut de autor însuşi, apelând la agenţi doar începătorii şi cei cu statut fragil. 

Există, aşadar, două viziuni asupra meseriei de agent literar, cea anglo-saxonă conform căreia agentul literar are un mare aport editorial şi cea de tip francez în care agentul nu are responsabilităţile editoriale ale editorului. Majoritatea agenţilor revendică însă lucrul asupra manuscrisului, constituind prima abordare editorială care dă o formă îmbunătăţită textului.

Uneori diferenţa dintre sistemul cu agenţi literari şi cel fără se explică prin deosebirea între regimurile juridice ale drepturilor de autor, pe de o parte, şi cele de copyright
, pe de alta. În ţările anglo-saxone, autorii au nevoie de o mai mare protecţie a drepturilor de autor din partea agenţilor, autorii fiind adesea însoţiţi de avocaţi, drepturile de copyright neprotejând integral autorul. În Franţa, contractele de editare oferă garanţii legale suficiente conforme Codului proprietăţii intelectuale (şi atunci, agenţii literari nu sunt atât de necesari). Consiliul superior al proprietăţii literare şi artistice are un rol important în Franţa, iar Sindicatul naţional al autorilor şi compozitorilor - SNAC - asigură asistenţa autorilor la elaborarea acestor cotnracte. În Franţa este criticat adesea copyrightul, dar autorii francezi cedează editorilor mult mai multe drepturi, riscul fiind împărţit între autor şi editor. Se consideră că dreptul referitor la copyright are mai multe caracteristici economice, în timp ce drepturile de autor au o mai puternică dimensiune juridică. În domeniul cinematografiei s-au accentuat abordările tip copyright
. Totuşi, persistă concepţia conform căreia artiştii nu vorbesc despre bani. Unii autori tineri participă la negocierile financiare. În ultimii ani s-au produs mutaţii decisive în domeniul drepturilor de autor, nivelându-se abordarea acestora, schimbări fiind deosebit de rapide. 
În prezent, negocierea este considerată o meserie şi nu se referă doar la cuantumul avansului pentru drepturi de autor (plata parţială, dedusă din ceea ce se consideră a fi valoarea textului şi care se varsă la semnarea contractului). Autorii sunt nevoiţi să cunoască valoarea de piaţă, să-şi evalueze competenţa personală şi să înţeleagă specificul activităţii lor. Ei trebuie să negocieze nu numai avansul, ci şi diversele packages oferite de casele de editură (referitoare la serviciile de presă, cesionarea drepturilor, investiţiile în marketing, imaginea în librării etc). În ţările anglo-saxone, editorii refuză să discute contractele cu autorii fără agent.

O altă problemă centrală a agenţilor este aceea a cestionării drepturilor derivate. Editura de origine, cea care a lansat opera şi autorul, revendică şi cesionarea drepturilor derivate. Editorii au invocat adesea rolul lor de descoperitori
, revendicând unitatea procesului de exploatarea operei. Fondul problemei este aşadar financiar, avansul fiind în mod tradiţional calculat în funcţie de primul tiraj al operelor. În gestionarea editorială clasică, veniturile obţinute din drepturile derivate erau considerate un plus care nu intra în calculul avansului. În timp, datele statistice au arătat o creştere puternică a drepturilor titlurilor franceze în străinătate (6000 în 2005 şi 7200 în 2007)
 şi faptul că veniturile din drepturile derivate puteau reprezenta 50% din profitul obţinut. Editorii au recunoscut că forţa şi perenitatea activităţii lor depindea de acest fenomen
, în Franţa, domeniul audiovizual şi al adaptărilor fiind foarte dezvoltat. Legea din 1985 a impus distincţia între contractul general de cesionare, contractul audiovizual şi contractul de editare. Unele edituri franceze sunt foarte pregătite pentru a gestiona drepturile pentru străinătate, altele mai mici, nu. În alte ţări agenţii literari preiau aceste gestiuni. În general, editorii au păstrat dominaţia asupra drepturilor audiovizuale. În Marea Britanie lupta pentru dominaţie a durat 15 ani şi, în final, agenţii au câştigat influenţa asupra drepturilor audiovizuale
.

 În domeniul drepturilor derivate, împărţirea standard este de 50% pentru autor şi 50% pentru editor, repartiţie contestată în prezent de autori şi agenţi. Unii editori au acceptat revenirea asupra acestei repariţii, acordând 60-70% autorilor din veniturile pentru cesionarea acestor drepturi. Pentru drepturile derivate sunt adesea angajaţi unul sau mai mulţi agenţi (unii pentru audiovizual şi alţii pentru traduceri). În ţările anglo-saxone, competiţia între agenţi şi editori pentru obţinerea drepturilor derivate este foarte puternică. Iniţial, editorii au cedat agenţilor acest domeniu, ulterior revenind şi dorind să recucerească poziţia. Editorii străini s-au aliniat în ceea ce priveşte tarifele agenţilor (70% spre autor, păstrând 30%, din care acordă 10% editor, 10% agent, 10% co-agent). Practica arată că atunci când agentul gestionează direct drepturile pentru străinătate, 80% primeşte autorul şi 20% îi rămân lui.

O altă funcţie importantă a agenţilor literari este maximizarea contractului dintre autor şi editor, în ansamblul lui. În Franţa, legislaţia referitoare la dreptul de autor şi la proprietatea intelectuală impune reguli reflectate în contractele tip propuse de SGDL sau SCAM. Pe această bază, în interesul autorului, agentul literar maximizează contractul, luând în considerarea criteriile, tipul manuscrisului, aşteptările autorului, capacităţile editorilor, piaţa etc. Obiectivul este obţinerea celor mai bune condiţii pentru autor. Agenţii literari au intervenit în acest domeniu schimbând situaţia. Se consideră că avansul acordat este o garanţie că editorul va fi implicat în viitor pentru promovarea cărţii. Dreptul de preferinţă este de asemenea vizat de agentul literar. În general, agenţii literari resping această cutumă care ar putea paraliza autorul. Un alt element al contractului care poate fi negociat este durata cesionării drepturilor. Durata contractului este esenţială pentru editor, întrucât ea îi asigură continuitatea exploatării.

Etapa negocierii şi discutării termenilor contractului este cea mai delicată, contractul fiind un angajament într-un anume timp şi într-un anume spaţiu. Tendinţa generală este aceea a profesinalizării şi a maximizării profitului. Un factor esenţial este situaţia socială a scriitorilor din fiecare ţară. În Franţa, autorii se descurcă singuri ca să scrie, în timp ce în SUA ei sunt plătiţi pe perioada scrierii.

O altă preocupare a agenţilor literari este urmărirea evoluţiei cărţii după publicare, ceea ce implică oferirea unei game variate de servicii  (planul media, operaţii publicitare).

În Franţa, pătrunderea agentului în procesul editorial a fost dificilă şi nu s-au impus decât marile agenţii. În ţările anglo-saxone se obişnuieşte a se apela la agent înainte şi după publicarea cărţii. În SUA, autorul angajează un agent ca să verifice datele contabile. În acest domeniu asociaţiile autorilor au un rol important. În Franţa, asociaţia scriitorilor a propus accesul informatic al autorilor la datele lor contabile contra cost, dar asociaţia editorilor s-a opus. Urmărirea administrativă contractuală şi financiară a dosarelor scriitorilor rămâne o problemă deschisă. În Germania sau Spania, turneele, lecturile de text şi conferinţele autorilor se plătesc foarte bine (1000-1500 euro). Aceste produse derivate trebuie gestionate de agenţii literari (agenţi de evenimente) şi editori. Uneori se câştigă mai bine din aceste activităţi decât din vânzarea cărţilor
. Aceste activităţi au însă un statut nedefinit încă (pentru autorii ce sunt membriI AGESSA plata intră în drepturi de autori, dar pentru cei neafiliaţi, independenţi, plata poate fi ca onorarii prin facturi sau ca salarii pentru cei angajaţi). În acest context, se pate afirma că agentul literar ar trebui să fie atât impresar, cât şi avocat, VRP, coach, etc. Agentul literar consiliază autorul referitor la strategia carierei în timp, în ţările anglo-saxone fiind reperul de bază al autorilor.

Schimbările aduse de mediul digital au pus în centrul activităţii noi moduri de exploatare a operelor, producând transformări ale dreptului de autor. În domeniul digital, principalele probleme contractuale sunt legate de: natura drepturilor digitale - cele primare şi cele secundare (foileton, adaptare cu imagine şi sunet); probleme legate de proprietate, mai ales în contractele predigitale; de principiul exploatării permanente asigurate de editor; de  remuneraţie; de utilizarea rapidă prin intervenţia unor operatori noi; de durata contractelor (2-3 sau 5 ani); de criteriile de vânzare (iPad a promovat de exemplu agency model unde editorul fixează preţul şi librăria remuneraţia în procente). 

În acest nou context, miza este crucială pentru autori, întrucât sunt puse probleme legate de modificarea conţinutului, apariţia unor autori secunzi (pentru digital) şi a unor edituri digitale. Se manifestă aşadar adaptări radicale ale conţinutului şi funcţiilor operelor, ale distribuţiei (rolul platformelor, motoarelor de căutare, e-bibliotecilor), probleme legate de gestionarea colectivă a drepturilor de autor. În SUA acestea sunt teme actuale ale dezbaterilor
, în Spania, un grup de studiu a făcut propuneri aflate în discuţie 
. Agenţii literari s-au mobilizat în demersul de a studia noile provocări ale zonei digitale, deşi mulţi autori au dat deja editorilor şi drepturile digitale. Aceste drepturi reprezintă principala provocare a viitorului, iar mulţi agenţi au luptat pentru recunoaşterea lor ca drepturi pline (exemplu François Samuelson).
În concluzie, se poate afirma că activitatea de agent literar este foarte complexă, el fiind mult mai mult decât un simplu intermediar inclus în procesul editorial. Profesia este marcată de handicapul absenţei unei structuri, unui statut şi unei practici coerente. Specialiştii afirmă că, în timp, acest domeniu se poate organiza şi unifica.

Utilitatea agenţilor literari este foarte diversă în funcţie de nevoile autorilor, editorilor, iar funcţiile lor sunt în plină evoluţie. Coabitarea lor cu actorii editoriali este foarte dinamică, având loc treceri de la un domeni la altul. În acest context, singularitatea franceză se va mai estompa. În prezent, are loc un proces de concentrare editorială, dar şi o transformare a relaţiei tradiţionale autor/editor, prin includerea agentului literar în jocul editorial
. 

Piaţa editorială europeană reprezintă peste 23 miliarde euro; 510000 noi titluri, 135000 persoane angajate fulltime
. Dar transformare intensă a economiei cărţii, a adus o fragilitate a statutului autorului şi a drepturilor sale ceea ce impune intervenţia agentului literar. Aplicarea drepturilor de autor pune problema integrării condiţiilor economice, culturale şi sociale care fac foarte specifice numeroase aspecte ale dreptului autorului
. 

Regimul drepturilor de autor care organizează relaţia autor-editor variază de la o ţară la alta, deşi majoritatea statelor sunt membre ale Organizaţiei Mondiale a Proprietăţii Intelectuale (OMPI) şi semnatare ale marilor tratate internaţionale. Aceste variaţii depind, în mod esenţial, de tradiţii şi practicile naţionale, de alegerile pe care la un moment dat, principalii actori le-au făcut în istoria lor. Germania are un regim editorial asemănător Franţei, în timp ce Marea Britanie, prin sistemul copyright se opune Franţei. Sistemul editorial spaniol acoperă un spaţiu lingvistic mare, dar este o piaţă relativ „tânără”.

Piaţa vastă a cărţii europene a ajuns într-un moment al dezvoltării sale în care este nevoie de colaborare între principalii săi actori
 (creatorul-autorul; cel ce exploatează cartea, editorul). Au avut loc numeroase dezbateri referitoare la dreptul de autor european, la uniformizarea sa, la practica editorilor care uneori ignoră legislaţia sau o aplică confuz. 

3. ASPECTE ALE REGLEMENTĂRII ŞI ACTIVITĂŢII AGENŢILOR LITERARI ÎN UNELE STATE EUROPENE

 FRANŢA

Încă din „Epoca Luminilor” s-a pus, într-o formă caracteristică perioadei, problema drepturilor de autor; la 11 martie 1957 a fost promulgată Legea asupra proprietăţii literare şi artistice, care a fost completată de Legea din 3 iulie 1985 referitoare la drepturile de autor şi drepturile artiştilor interpreţi, producătorilor de fonograme şi videograme şi întreprinderilor audiovizuale. 

În anul 1992, toate legile referitoare la dreptul de autor au fost reunite în Codul proprietăţii intelectuale, cu modificări majore introduse prin Legea din 3 ianuarie 1995, referitoare la gestionarea colectivă a dreptului de reproducere prin reprografie, prin Legea din 18 iunie 2003, referitoare la remuneraţie, prin Legea din 1 august 2006, numită DADVSI (drepturile de autor şi drepturile conexe în societatea informaţiei).

În Codul proprietăţii intelectuale (art. L 132-1) se menţionează că autorii, editorii şi agenţii  negociază drepturile patrimoniale al căror proprietar este autorul. 
În titlul III al Codului, în capitolul referitor la exploatarea drepturilor (art. L 132-1-până la 17) se fac referiri la contractul de editare. Există contracte tip, mai utilizat fiind cel propus de SNE. În contract, autorul cedează editorului integralitatea drepturilor de exploatare a operei (reproducere, reprezentare, traducere, adaptare), în afara drepturilor audiovizuale care se fac printr-un contract separat. Contractele de editare sunt semnate pe durata proprietăţii intelectuale. După 2008, SNE a adaptat modelul de contract, integrând exploatarea digitală. Conform prevederilor legale, se face distincţie între drepturile de autor pricipale şi secundare:
- Drepturile principale sau primare sunt drepturile de editare acoperite printr-un contract prin care autorul unei opere cedează dreptul, în condiţii determinate, unei persoane, numite editor, dreptul de a realiza un număr de exemplare ale operei, cu scopul de a asigura publicarea sau difuzarea acesteia. Aceste drepturi se referă la prima ediţie, la retipărire şi la realizarea unor ediţii noi. După Legea din 1985, drepturile de adaptare audiovizuală sunt considerate ca drepturi principale, făcând obiectul unui contract separat, negociat, stabilit independent de contractul de editare.

- Drepturile numite secunde, derivate, anexe, se referă la drepturile de traducere; de reproducere pe suport grafic, ediţie de buzunar, club, lux, ilustrată, în alte colecţii, în jurnale sau periodice; drepturile de adaptare şi traducere pe suporturi nonimprimate, în vederea exploatării radiofonice şi pe suport de înregistrare magnetică, analogică (CD, DVD); drepturile de adaptare sub forma unei creaţii multimedia sau integrare într-o operă multimedia; drepturile de reprezentare, mai ales teatrală şi reprezentare sonoră (exemplu, lecturi publice); drepturi digitale – drepturile de reprografie, împrumut în bibliotecă, de copiere privată – figurează în contracte, autorul cedând editorului dreptul de a percepe sumele respective. Aceste drepturi sunt considerate excepţii de la drepturile patrimoniale, întrucât nici autorul, nici deţinătorul drepturilor nu se pot opune exercitării lor. Centrul francez al reprografiei CFC, Societea franceză a intereselor autorilor de opere scrise SOFIA percep sumele obţinute prin valorificarea acestor drepturi.

Consiliul Superior al Proprietăţii literare şi artistice
 este o instanţă consultativă independentă, menită a consilia ministrul culturii în domeniul proprietăţii literare şi artistice. El îndeplineşte şi o funcţie de observator al respectării drepturilor de autor. Conform sarcinilor sale, Consiliul este o instanţă de mediere pe problemele legate de proprietatea literară şi artistică şi pe Internet şi este asistat de un Consiliu ştiinţific compus din jurişti şi reprezentanţi ai profesioniştilor din industria culturală.

Conform definiţiei dată de AGESSA
, în 2012, agentul este o persoană fizică (sau morală – de exemplu întreprindere individuală) care reprezintă fotograful, ilustratorul, scriitorul, compozitorul sau artistul, în gestionarea contractelor, drepturilor de autor, copyright şi îşi exercită activitatea conform unui contract de mandatare scris sau tacit, nu are calitatea de difuzor a operelor creaţiei, în sensul textelor referitoare la regimul securităţii sociale a artiştilor-autorilor existent din 1997.

Agentul este un intermediar căruia nu îi poate fi încredinţat rolul de a declara drepturile de autor şi de a vărsa cotizaţiile şi contribuţiile corespunzătoare regimului autorilor, în locul debitorului. În consecinţă, referitor la regimul de protecţie socială, organismul de gestioanre a acestuia AGESSA – Casa Artiştilor sau Asociaţia pentru Gestionarea Securităţii Sociale a Autorilor (care funcţionează conform art. R 383.29 al Codului Securităţii Sociale) – precizează că obligaţiile legate de cotizaţii pentru asigurările boală-maternitate-invaliditate-deces-văduvie şi contribuţiile sociale generale (CSG), contribuţia pentru rambursarea datoriei sociale (CRDS) şi vărsarea contribuţiei vizate de articolul L. 382-4 al Codului Securităţii Sociale (numită contribuţia difuzorului), trebuie să fie gestionate de terţi, care juridic sunt responsabili de vărsarea sumelor obţinute în contul drepturilor de autor. Aceştia sunt cesionari ai dreptului de exploatare a operelor (exemplu: editor, producător etc.) şi alţii care au obţinut de la autor autorizarea de a utiliza, în condiţii determinate, opera creată. Conform regulilor părţii regimului general căruia îi este dedicat regimul autorilor şi artiştilor, baza de calcul a cotizaţiilor CSG şi CRDS şi contribuţia difuzorilor, este venitul brut global de autor, fără TVA, înaintea aplicării deducerilor. Oricare ar fi modalităţile convenite între autor şi agentul său referitoare la plata serviciilor făcute de agent, comisionul agentului nu va fi dedus din nivelul venitului brut al drepturilor de autor. Aceste persoane beneficiază de drepturi de autor, aplicându-li-se dispoziţiile Titlului II, Codul proprietăţii intelectuale, cu titlul de realizare sau exploatare a operei (reproducere, difuzare, redifuzare). Ghidul profesiunii liberale
 referitor la protecţia socială a creatorului unei întreprinderi, din anul 2012, precizează aceste contribuţii sociale (ale activităţii autoantreprenoriale). Ele sunt conforme Titlului 4 al Codului securităţii sociale,  aplicate profesiunilor liberale, lucrătorilor nesalariaţi, prevăzute în art. L 382-1 şi următoarele. Legea nr. 75-1348 din 31 decembrie 1975 a făcut referire la securitatea socială a artiştilor, autorilor de opere literare şi dramatice, muzicale şi coregrafice, audiovizuale şi cinematografice, grafice şi plastice, cu modificările ulterioare.

Istoria deosebită a sectorului de carte din Franţa are un rol deosebit în înţelegerea concepţiei franceze asupra drepturilor de autor, a rolului diferitelor componente ale acestuia. 
Din istoria editorială a Franţei demn de menţionat este Cercul librăriei creat în 1847 care a stat la originea jurnalului profesiei Livres Hebdo şi concentrării meseriilor legate de carte, reprezentate de Sindicatul industriilor cărţii – creat în 1886. 

În Franţa, cartea este considerată un produs specific, nu numai o marfă de vânzare, supusă regulilor pieţei. Plecarea din editură şi preluarea activităţii ca agent literar este considerată o practică de tip american, dominată de interese financiare. Pentru a înţelege rolul minimal al agentului literar în cultura editorială franceză trebuie subliniată diferenţa făcută de specialişti între drepturile de autor şi copyright. 
În mod tradiţional, opera literară este considerată, în Franţa, ca produs de interes public, expresie a personalităţii şi muncii autorului
. De obicei, concepţia franceză referitoare la drepturile de autor consideră autorul, în mod prioritar, drept proprietar al operei sale, cu consecinţele de rigoare care decurg din această postură. Autorii au însă un statut social fragil şi, de aceea, autorii s-au grupat în asociaţii cu scopul de a îmbunătăţi cadrul juridic corespunzător meseriei lor, încercând să apropie statutul de autor de cel de „lucrător intelectual”. Viziunea predominantă de „autor-proprietar” nu corespunde de fapt pe deplin realităţii, întrucât editorului i se transferă dreptul patrimonial, dreptul moral rămânând ataşat creatorului.

Istoria relaţiei dintre autori şi editori este remarcabilă, având momente de colaborare deplină, dar şi controverse, lupte între interese adesea contradictorii. Autorii francezi sunt primii din Europa care s-au organizat încă din 1777 când Beaumarchais a creat Societatea autorilor şi compozitorilor (SAED), ulterior, fiind creată, în anul 1838, Societatea oamenilor de litere (SGDL). Începând cu anul 1968, au fost iniţiate acţiuni de revendicare, în raport cu instanţele editoriale, înfiinţându-se Uniunea Scriitorilor. Asociaţiile au impus noţiunea de unicitate fiscală a meseriei de autor prin Legea din 1976 şi crearea Asociaţiei pentru gestionarea securităţii sociale a autorilor (AGESSA). În dialogul colectiv cu editorii, a fost elaborat un contract tip de editare, abandonat însă din anii ’80. Raportul „Cartea 2010”
 estimează ca fiind 55000 de autori, AGESSA are afiliaţi 11000, din care 2038 scriitori, 1388 ilustratori şi 877 traducători, 250-300 autori cu agenţi. În Franţa în anul 2009 erau aproximativ 10 de agenţii de reprezentare a autorilor. Astăzi sunt foarte multe asociaţii ale autorilor care sunt reunite în Consiliul Permanent al Scriitorilor (CPE).
De cealaltă parte, în prezent, există Sindicatul naţional al activităţii de editare (SNE), care este un sindicat puternic cu care dialoghează instituţiile publice din domeniu. Mai multe structuri apropiate SNE s-au organizat pentru a gestiona reprezentarea editorilor în străinătate sau în raport cu filiera din domeniul audiovizual. Pentru străinătate, Biroul internaţional al editării franceze BIEF, organism creat din 1873, reprezintă oficial acest sector în lume şi este sprijinit de Ministerul Culturii şi Afacerilor Externe, precum şi de Organizaţia Internaţională a Francofoniei. Pentru domeniul audiovizual şi teatru a fost creată, la iniţiativa SNE, în anul 1960, Societatea civilă a editorilor de limbă franceză (SCELF) care asigură legătura între editori şi societăţile de producţie. Viaţa editorială franceză este dominantă de două mari grupuri: Hachette şi Editis, azi proprietate a grupului spaniol Planeta. Peste 55% din cifra de afaceri aparţine primelor 10 grupuri editoriale. Sectorul editorial francez este foarte centralizat, mai ales în jurul Parisului. Statul francez se implică prin Serviciul cărţii şi lecturii din Minister şi prin Consiliul Naţional al Cărţii - CNL.

La nivel interprofesional, Consiliul Permanent al Scriitorilor CPE, SGDL şi Sindicatul Naţional al Editorilor au negociat intens şi au semnat, încă din anul 1981, un Cod al practicilor în literatură (Code des usages dans la littérature génerale) care a impus, de comun acord unele exigenţe elementare ale relaţiei lor.
În Franţa, există încă din secolul al XIX-lea, tradiţia unei relaţii directe între autori şi editori, editorul asigurând continuitatea exploatării operei pentru autor. Acest lucru i-a permis valorizarea, prezervarea intervenţiei editoriale. Raportul Livre 2010
 sublinia că şi acum se manifestă această tendinţă prin care autorul încredinţează editorului totalitatea drepturilor patrimoniale. În prezent, acest lucru este relativ schimbat, întrucât, pe de o parte, autorul se confruntă cu o situaţie complexă dificilă, iar, pe de altă parte, editorul concurează uneori cu agenţi care se interpun între autori şi editori, atât pentru a negocia direct drepturile de autor şi cât şi pentru a exploata drepturile derivate (cesionarea traducerii, adaptarea audiovizuală etc)
. Fenomenul perenizării colaborării autorilor cu o editură este un fenomen foarte complex, editura devenind o familie pentru autor, relaţiile fiind bazate pe încredere reciprocă, dar şi pe colaborare intelectuală. 

Cei dinafară consideră că în Franţa relaţiile dintre autori şi editori se caracterizează prin paternalism, fiind o relaţie personalizată, în care editorul are rolul determinant, considerând autorul, de multe ori, proprietatea sa. În acest context, editorul pare un Mecena, iar agenţii literari sunt consideraţi adesea cei care perturbă această relaţie. Din această cauză, în general, agenţii literari francezi au o imagine negativă, întrucât au produs, de-a lungul timpului, mari rupturi între autori şi casele de edituri (ca în cazul transferurilor făcute de François Samuelson şi agenţia sa în anul 1988). Sindicatul naţional din domeniul editurii s-a declarat public ostil intermediarilor (agenţilor) care, din perspectiva lor, ar complica relaţiile cu autorii, care de fapt, considerau ei, au fost descoperiţi de editori
. Din această perspectivă, agenţii literari ar putea afecta structura economică şi diversitatea editorială franceză. După unii specialişti, apariţia agenţilor literari a reprezentat cauza concentrării editoriale, alţii însă o consideră un efect al acesteia.

În Franţa, agenţii literari nu au un statut oficial, nu sunt repertorizaţi şi nu constituie un domeniu de sine stătător al sectorului cărţii (chaîne du livre) care este structurat în jurul caselor de editare. 

În prezent, relaţiile au devenit mai deschise datorită schimbărilor economice şi tehnologice care au modificat responsabilităţile editorilor. În mod tradiţional, ei selecţionau autorii şi lucrau împreună asupra textului, ulterior impunându-se funcţiile comerciale de gestionare a bugetelor şi de relaţii publice. În acest nou context, agenţii pot prelua o parte din aceste atribuţii, acţionând, în general, în beneficiul autorului. 

La Salonul Cărţii 2009 a fost creată pentru prima dată o piaţă, un spaţiu pentru vânzarea drepturilor audiovizuale, iar Salonul Cărţii 2010 a creat un Centru internaţional al drepturilor (pentru cei care gestionează drepturile de autor, scouts, agenţi şi editori).

Mulţi autori se tem că, apelând la un agent, vor pierde încrederea, relaţia privilegiată cu editorul. În realitate, agentul trebuie să aducă ceva în plus, oferind servicii în legătură cu drepturile derivate: descoperirea tantentelor literare, activitatea de a consilia autorul în timpul scrierii şi de a-l îndruma spre editorul convenabil. În această ţară, agentul intervine mai ales în comercializarea drepturilor de autor în străinătate, în celelalte domenii agenţii intervenind mai puţin. fiind o profesie mai puţin cunoscută, mai puţin studiată
. În Franţa, se utilizează mai des termenul de agent artistic, în anul 2009, existând 692 agenţi artistici, titulari ai unei licenţe
. Agentul artistic este reprezentantul artistului, fiind însărcinat să apere activităţile sale, interesele profesionale în calitate de artist. Agenţii literari individuali nu au fost recunoscuţi profesional, în timp ce funcţia de agent al autorilor există totuşi şi se dezvoltă.

În domeniul literar, experienţa colaborării cu agenţii literari a fost contradictorie, mulţi autori revenind, ulterior, la editori. Totuşi, în ultimii ani, numărul agenţilor francezi a crescut lent, dar constant (existând în prezent 20 de agenţii literare). Lumea agenţilor francezi este foarte diversificată, iar agenţiile sunt microstructuri foarte diverse. Din punct de vedere financiar, ele acordă autorilor, în medie, între 20-25% din cifra afacerilor.

În domeniul digital, relaţiile autori-editori au determinat reacţii variate şi tensionate ale autorilor, manifestate prin Societatea civilă a autorilor multimedia (SCAM)
. Studiile realizate arată dorinţa acestora de a recurge la un agent literar, considerând că această activitate trebuie să se dezvolte în viitor.

Pentru a întelege mai bine situaţia agenţiilor literare din Franţa, trebuie urmărită activitatea marilor agenţii literare, precum Susana Lea Associates, care este o agenţie literară cu 14 angajaţi, care desfăşoară 20 de proiecte în medie pe an. Agenţia Pierre Astier este organizată pe model anglo-saxon, oferind servicii extinse: lucru pe text, negociere comercială, activitate juridică de redactare a contractelor, servicii financiare şi o supraveghere globală a exploatării operei autorului. Agenţia Pierre Astier care este condusă de un fost director de editură care şi-a întemeiat propria agenţie în anul 2006. Agenţia elaborează o strategie pe termen lung, adaptată fiecărui autor. Activitatea agenţiei este în proporţie de 2/3 dedicată reprezentării directe a autorilor (mai ales în domeniul ficţiunii) şi o treime este activitatea de reprezentare a editorilor.

În ultimii ani au apărut noi tipuri de microstructuri, agenţii care lucrează pentru autori din Franţa şi Spania (ex. Virgina Lopez – Ballesteros); agenţia Global Literary este condusă de un agent francez, activând la New York. În Franţa, activează mari agenţii: agenţia Intertalent (creată în 1988 de François Samuelson) are 7 angajaţi şi este o agenţie pentru autori prestigioşi, cu comision de 20-25%. Recent a intrat şi în domeniul audiovizualului. În anul 2006, în Franţa au intrat şi agenţi anglo-saxoni: Andrew Nurnberg şi amercianul Andrew Wylie (care a reprezentat 235 autori). Agenţia Andrew Wylie are o puternică reţea internaţională, în Franţa oferind servicii de traducere a unor lucrări, reprezentând mai  mulţi autori în acelaşi timp. Agenţia Andrew Nurnberg Associates are sediul la Londra, dar reprezintă acolo autori francezi. Ea a deschis sedii şi în ţările Europei de Est (Rusia, Letonia, Polonia, Cehia, Ungaria, Bulgaria, România şi China).

În Franţa, activitatea agenţiilor literare este dificilă din punct de vedere comercial, nefiind deosebit de viabilă economic, decât pe termen lung (contractele au o valoare medie de  4000-5000 euro, din care se percep 20-30% ca agenţi şi 10% ca şi coagenţi). În general, o agenţie literară este rentabilă în 5 ani. Pentru cesionarea drepturilor unui prim roman, aconto-ul este de 5000 euro, iar agentul încasează 10-15%, adică 500-750 euro. Pentru a fi rentabilă, o agenţie ar trebui să gestioneze toate drepturile: cele primare de editare, drepturile de adaptare audiovizuală şi toate drepturile derivate (de traducere). Aceasta implică însă să aibă competenţe diferite. În Franţa, un scriitor necunoscut nu are nevoie de agent, în timp ce
 în ţările ango-xaxone şi în Italia, totul se desfăşoară prin intermediul unui agent. Oportunitatea sectorului documentar este foarte mare, agenţii contribuind adesea la redactarea lucrărilor, ca şi în cazul lucrărilor referitoare la artişti, realizatori, sportivi etc. În multe ţări europene este foarte dezvoltat sectorul nonficţiunii, agenţii citind ziarele, selecţionând subiecte, luând legătura cu jurnaliştii, sugerându-le să scrie o carte pe diverse teme. 

În concluzie, se poate afirma că, în Franţa, piaţa agenţiilor literare este destul de limitată, spre deosebire de Germania unde piaţa este mare (mai ales datorită colaborării cu marile cotidiene, precum Spiegel) sau de Spania, unde piaţa este lărgită de literatura latino-americană.

În Franţa activează mai multe categorii de agenţi literari precum:

Agentul autorului, agentul literar, este mandatat de autor pentru a asigura intermedierea cu editorii şi diferiţii săi parteneri. El asigură, în primul rând, negocierea, cesionarea drepturilor de autor şi urmăreşte procesul valorificării drepturilor de editare şi poate să fie însărcinat şi cu negocierea drepturilor audiovizuale şi o parte a drepturilor derivate, dar activitatea lui prioritară, în Franţa este exploatarea drepturilor de cesioanre în străinătate. Serviciile oferite de agentul literar al autorului pot fi aşadar: selecţionarea manuscriselor, munca editorială, căutarea editorilor, negocierea, întocmirea contractului, supravegherea contabilă, din punctul de vedere al marketingului, al comunicării, precum şi consilierea autorului. Mandatul este stabilit prin contractul încheiat între agent şi autor, contract prin care agentul este oficial mandatat să reprezinte autorul, pe o anumită perioadă. Mandatul este pe timp de 3 ani, reînnoit, în general, tacit. Prin mandat se fixează procentajul şi domeniile de intervenţie, dar nu e menţionată durata. Din punct de vedere comercial, profesiunea nu are statut oficial, comisionul acordat fiind variat. Din acest punct de vedere, statutul este diferit în raport cu activitatea de agent artistic (care are un comision tradiţional de 10%). În Franţa, contractul tip al unei agenţii menţionează, sub rezerva că nu vor fi aduse atingeri dreptului moral al autorului, următoarele: 1. editorul singur va determina formatele, prezentările, preţurile de vânzare publicului, în interesul comun al părţilor; totodată, coperta şi textul coperţilor vor trebui aprobate de autor; titlul definitiv al operei va fi stabilit în comun acord între editor şi autor; 2. redactarea şi difuzarea şi concepţia campaniei publice vor fi în competenţa editorului care va trebui să obţină acordul prealabil al autorului. În practică, comisionul agentului de autor este în general acoperit contractul de editare, acordându-se agentului literar între 10-15%; pentru adaptări audiovizuale 20%, pentru cesionarea drepturilor în străinătate 20% (împărţite între agent şi co-agent). 
În relaţia dintre autor şi editor, editorul este partenerul intelectual, comercial şi gestionar al autorilor, dar acest parteneriat este în curs de schimbare, întrucât agentul poate multiplica interlocutorii şi procedurile.

Doar agenţii pentru exploatarea drepturilor de autor în străinătate sunt incluşi în sistemul editorial, având misiunea de a fi co-agenţi (sub-agenţi) şi de a reprezenta agenţiile sau editorii în străinătate. Aceştia le încredinţează gestionarea titlurilor pentru cesionarea drepturilor de traducere în limba franceză. Co-agenţii vând drepturile de traducere în franceză. Editorii francezi colaborează cu co-agenţii pentru a vinde operele pentru traducere (atunci când aceste servicii nu sunt deja integrate). Există agenţii specializate în cesionarea drepturilor de traducere a operelor franceze: Biroul de copyrights français şi French Publishers Agency, iar la New York, sediul Biroului internaţional de editare franceză (BIEF) – organism care reuneşte editori şi are susţinerea Ministerelor Culturii şi Ministerului Afacerilor Externe. În perioada actuală când are loc concentrarea capitalului editurilor şi reducerea costurilor au apărut dificultăţi în desfăşurarea activităţii agenţilor literari. Aceştia pot fi reprezentanţi ai editorilor sau ai autorilor. 

În sistemul editorial francez, cinci agenţii cu funcţii de co-agenţ îşi împart piaţa de decenii: La Nouvelle agence, agenţia Michelle Lapautre, Lora, Fountain&Associates, Eliane Benisti, agenţia Hoffmann, iar mai nou agenţiile Anna Jarota şi L’Autre. Agentul tip scout achiziţionează drepturi de traducere a operelor franceze pentru editori străini. Scouts şi co-agenţii sunt pentru editorii francezi intermediari recunoscuţi şi stimaţi.

În Franţa, ca şi în ţările în care sistemul editorial este foarte dezvoltat, există agenţii editorilor (pe lângă agenţii autorilor), dar pot fi şi agenţi de agenţi (de reprezentare ai agentului). În Londra, Agenţia Andrew Nurnberg Associates reprezintă autori, agenţii şi editori. Un nou tip de agenţii sunt cele de reprezentare a editorilor în străinătate (ex. La Petite agence), unele specializate la nivel teritorial (ex. agenţia Wandel-Cruse care reprezintă editori şi autori în ţările scandinave, Olanda, dar şi autori scandinavi în Franţa).

În Franţa, reţeaua de comunicare a sectorului editorial francez este completată de activitatea altor intermediari editoriali. Unii lucrează pentru editori: editori externi, lectori, consilieri, traducători, autori care aduc alţi autori. Cei care aduc texte au o remuneraţie modestă, au funcţii de agent şi primesc un aconto sau sunt fără plată; lectorii sunt de obicei angajaţi, iar directorii de colecţie sunt, de obicei, freelanceri. Alţi intermediari lucrează pentru autori: avocaţi, consilieri editoriali, coatchs literari. Consilierul literar şi avocatul au multe puncte comune cu profesia de agent. Avocatul (plătit prin convenţie cu onorariu) consiliază autorul înainte de desfăşurarea negocierii autorului cu editorul sau în contencios, dar nu are rolul de consiliere artistică al agentului. Consilierii literari au rolul editorial al unui agent şi sunt, de obicei, editori independenţi, remuneraţi prin sume forfetare de autor însuşi. Coatching-ul literar, antrenorul literar, iniţiază autorul în tehnica scrierii. În Franţa există agenţii de consiliere literară (ex. agenţia Anne-Sophie Mongolon, înfiinţată în anul 2009) care fac lectura editorială – ceea ce fac agenţii de tip anglo-saxon - fără a căuta editor pentru publicare.

În concluzie, se poate menţiona că, în Franţa, statutul profesiei de agent se exercită liber, fără cadru sau o reglementare specifică. Unii agenţi, precum  Françoise Samuelson sau Catherine Winckelmuller, exercită această profesie cu statutul de agenţi artistici, alţii se declară antreprenori, free-lanceri, sau având o profesiune liberală. Absenţa statutului profesional şi modalităţile variate de exercitare a meseriei de agent literar afectează această activitate. Specialiştii consideră că reglementarea ar putea duce la recunoaşterea acestei profesii. Din punctul de vedere al asocierii celor care practică această activitate, se poate observa că în Franţa există Sindicatul reprezentanţilor literari independenţi francezi SRLIF care a reunit agenţi literari în exerciţiu în perioada 1970-1990, apoi această asociaţie s-a desfiinţat. Ulterior, agenţii artiştilor au format Sindicatul naţional al agenţilor artiştilor şi agenţilor literari (SNAAL), prezidată de Elisabeth Tanner. Agenţii literari au profiluri profesionale diferite, neexistând o formaţie specifică pentru această meserie, iar profesia nu face obiectul niciunei discipline de învăţământ. În fapt, agenţii sunt în majoritatea lor foşti editori sau responsabili pentru drepturi în străinătate sau drepturi derivate. Şi în ţările anglo-saxone, agenţii devin agenţi independenţi după ce au lucrat într-o agenţie. 
În Franţa, activează agenţi renumiţi (exemplu, François Samuelson, Mary Kling, Pierre Astier) care lucrează pentru agenţiile Intertalent, La Nouvelle, agenţia Pierre Astier.

Competenţele agentului sunt foarte diverse şi largi (literare, comerciale, juridice, de comunicare etc). Conform opiniei specialiştilor, agentul trebuie să citească mult şi repede (în medie, 20 manuscrise pe săptămână), să detecteze talente, să cunoască piaţa, structura editării, să aibă expertiza în domeniul contractelor şi a negocierii pachetelor de exploatare a drepturilor de autor. Axa principală a activităţii de agent literar este cea a drepturilor pentru străinătate, cesionarea drepturilor de traducere, inclusiv axa audiovizuală. Un autor publică maxim o lucrare la 2 ani, deci agenţiile nu pot reprezenta doar autori, drept pentru care, majoritatea agenţilor devin şi agenţi de editori sau agenţi de agenţi. Reprezentarea autorilor şi a editorilor pot produce însă confuzii, conflicte de interese. În SUA există un Ghid pentru editori şi activitatea editorială, destinat autorilor, dar şi o listare a agenţilor necorespunzători.

Comparând situaţia agenţilor literari din Franţa cu cea din celelalte ţări europene, se poate remarca excepţia franceză, singularitatea acestui model de funcţionare şi percepere a agenţilor literari. Studiile de specialitate din Franţa au remarcat faptul că, în prezent, se realizează o „revoluţie de catifea” în domeniul agenţiilor literare
. În domeniul editurilor s-au afirmat editori tineri, mult mai deschişi agenţilor literari. În domeniul autorilor, tinerii apelează des la agenţi literari. Internetul a transformat structura meseriilor din acest domeniu, activitatea de editare digitală fiind de fapt o activitate de agent, aceasta ajutându-l pe autor să distribuie în domeniul digital şi să vândă drepturile derivate ale creaţiei sale
. Susanna Lea a lansat deja o platformă de promovare digitală numită Versilio, de fapt, o editură digitală (unde a lansat online un roman al lui Marc Levy). Specialiştii apreciază că, în acest context,  editurile trebuie să fie foarte deschise, mobile, să aibă o viziune asupra comunicării transversale. În prezent, editorii au controlul traseului editorial, dirijând relaţia editor-autor-agent. În viitor, agenţii literari trebuie să arate că sunt mai buni ca ei, mai ales în gestionarea drepturilor, a gestionării câştigurilor şi a cheltuielilor. 
„Excepţia franceză” a fost determinată de centralismul activităţii editoriale şi de relaţia profund umană dintre autor şi editor. Această relaţie este foarte personalizată, aşa cum a fost  fenomenul Gallimard. În Franţa este foarte puternică continuitatea editorială, dar mobilitatea pe pieţele străine a schimbat situaţia. Atitudinea editorilor francezi se explica prin faptul că activitatea editorială este concentrată în proporţie de 80%, în timp ce în Germania, doar 40% din edituri reprezintă grupuri editoriale. În practică, s-a constatat că o concentrare excesivă fragilizează relaţia autor-editor. În celelalte ţări europene, a avut loc procesul descentralizării activităţii editoriale. 

Toate aceste schimbări importante ale spaţiului editorial francez au determinat organizarea unor dezbateri ample, tip Grenelle, asupra raporturilor autor-editor şi implicit asupra rolului agenţilor literari.
GERMANIA
Legea federală asupra dreptului de autor (Urheberrechtgesetz – UrhG) din 1965, cu revizuirile ulterioare
 şi Legea referitoare la reforma dreptului contractual din 22 martie 2002 constituie principalele reglementări în  domeniu. 


Legile germane nu disting drepturile morale de cele patrimoniale, menţionându-se necesitatea unei remuneraţii echitabile cu bareme comune (art. 32.2 legea UrhG). În Germania, încă din anul 1901, a fost promulgată legea contractului de editare a unei opere literare sau artistice, lege care a fost modificată în anul 2002 (Gesetz über das Verlagsrecht). Acest cadru legislativ a introdus în practica editorială contracte tip, dar există dreptul de opţiune al autorului. 

Referitor la contracte, se poate constata faptul că pentru reprezentarea autorilor se ia un comision de 15-20 %; pentru activitatea de co-agent, se ia un comision cuprins între 10-15%. Agentul care gestionează direct concesionarea drepturilor pentru străinătate poate lua 20% (dând 10% co-agentului). Pentru autorii germani, durata concesionării este limitată la 5-10 ani, iar pentru autorii străini, durata este de 5-15 ani, în medie 10 ani. Avansul dat autorului este mic de obicei, uneori se dă jumătate la semnare şi cealaltă jumătate la apariţie, alteori este plătit în patru părţi. Plata regulată pentru drepturile de exploatare este între 8-14% din preţul public pentru ediţie curentă şi între 5-8% pentru ediţie de buzunar.

Contractul este propus editurii de agenţie. Pentru drepturile secundare, editurile declară că preţurile sunt ridicate (drepturile de prepublicare 70% în favoarea autorului, drepturile audiovizuale 70% pentru autor şi 30% pentru editor. Pentru formatele de masă raportul este de 50/50).

Germania are o lungă tradiţie şi o puternică concentrare a sectorului editorial. Germania are, de asemenea, una dintre cele mai dense reţele de librării din lume şi un sistem de distribuţie foarte performant. Totuşi sistemul editorial german, deşi este concentrat, nu este centralizat. În cadrul sistemului funcţionează o piaţă inovantă de audiobook şi de cărţi digitale, precum şi o activitate intensă a lecturilor publice.

Primele agenţii germanofone au fost create după război şi, până în anii ’80, trei mari agenţii funcţionau pentru limba germană: agenţiile Liepman, Mohrbooks şi Peter Fritz (cu câte 10 angajaţi). Iniţial, piaţa germană era centrată mai ales pe traduceri în limba germană, iar aceste agenţii reprezentau agenţi şi editori americani şi englezi. 

După anii ’80, s-a dezvoltat foarte mult literatura germană, apărând o nouă generaţie de scriitori. În Germania, viaţa unei cărţi ţine puţin, fiind necesară permanenta căutare a unor autori. Unii editori sunt deschişi colaborării cu agenţii care abordează mai ales problemele tehnice şi de marketing. Mulţi autori s-au orientat spre meseria de agent şi editor. 

Nivelul activităţii editoriale germane se poate reda prin prezentarea câtorva date despre piaţa editorială germană
. În general, pentru un prim roman se plăteşte 10-15000 de euro, restul completându-se prin turnee, lecturi, conferinţe. Mulţi agenţi sunt foşti editori, victime ale concentrării editurilor şi creşterii preţurilor. 

Specialiştii au remarcat că funcţionarea agenţiilor literare germane sau a agenţilor este performantă, rata cărţilor publicate prin agent fiind foarte ridicată. În Germania, activitatea agenţilor şi editorilor se completează reciproc. Unii editori mai sunt însă rezervaţi faţă de prezenţa unor agenţi în relaţia autor-editor. După multe decenii însă, agenţii literari (Literatur Agent), la care autorii au recurs din ce în ce mai mult, fac parte din sistemul editorial (unul din doi autori germani au agent). 

MAREA BRITANIE

Legislaţia referitoare la copyright are origini încă din secolul al XVII-lea, timp în care se multiplicau opere literare. Dreptul de autor a fost recunoscut încă din 1710, prin Statute of Anne, prin introducerea protecţiei lucrărilor publicate. În prezent, legea intitulată Copyright, designs and Patents Act, din 15 noiembrie 1988
, cu modificările ulterioare, se referă la copyright, abordat  ca un drept de proprietate intelectuală. În lege se face distincţia între bun material şi operă, ca o creaţie a spiritului. Conform legii, dreptul moral cuprinde dreptul de paternitate al autorului (art. 77), dreptul la integritatea operei (art. 80). Legea prevede că drepturile patrimoniale pot fi transferabile, cumpărate sau vândute. Transferul acestor drepturi (assignment) este un transfer de proprietate şi se deosebeşte de license, care este o concesionare a drepturilor de exploatare. Actele referitoare la concesionarea copyright-ului (assignment sau license) sunt prezentate în capitolul V al legii. Proprietarul dreptului (autorul sau nu) are dreptul exclusiv de a reproduce, difuza, împrumuta, comunica, reprezenta sau adapta opera (art. 16), respectând dreptul moral al autorului. Durata protecţiei intelectuale este asemeni celei din celelalte ţări europene (70 de ani după moartea autorului).

Conform prevederilor legale, contractul de editare (publishing contract) nu este un assignment, ci o licence, nefiind un transfer de proprietate, ci o licenţă de exploatare (art. 90-92). În numele libertăţii contractuale, forma contractului este la libera alegere a partenerilor. Cronologic, primul care intervine în elaborarea contractului este agentul căruia autorul îi încredinţează manuscrisul, pe care, ulterior,  îl dă editorului. Agentul se află, aşadar, în centrul relaţiei contractuale. În practică există o matrice negociată a acestor contracte, acestea fiind lungi şi detaliate. Societatea Autorilor recomandă ca durata contractelor să fie de 3 ani.
Piaţa cărţii din Marea Britanie este a doua piaţă ca mărime în Europa ca cifră de afaceri, prima ca număr de titluri publicate anual şi de mare renume mondial. Primele şase grupuri (Pearson, Informa, Hachette UK, Harper Collins Publishers SUA, Macmillan Publishers Germania, Random House Group General) gestionează 50% din cifra de afaceri pe piaţa cărţii britanice. Această piaţă este aşadar foarte concentrată şi este dominată de mari reţele de librării (W.H. Smith, Waterskone şi Blackwell), doar 9% din vânzări făcându-se prin librării independente. În 1900, editorii şi librarii semnaseră un acord numit Net Book Agreement (NBA), care obliga librarii să vândă cărţile cu preţul indicat pe copertă. În prezent, acest acord a căzut, mai ales din cauza crizei. Peste 40% din cifra de afaceri cu cartea este realizată la export.

În Marea Britanie, statutul agentului literar este asociat cu sistemul editorial anglo-saxon, în care, unii specialişti spun că sunt mai mulţi agenţi literari decât scriitori
. Datele arată
 că există 465 agenţii literare, din care 23 de lectură, de organizare a unor conferinţe-lectură. Numărul agenţiilor este mult mai mare, peste 1500. Unele agenţii sunt foarte specilizate, precum The Esoteric Literary Services pentru teme new age sau Executive Excellence Publishing pentru business şi dezvoltare personală.

Din punct de vedere profesional, demn de menţionat este faptul că, în Marea Britanie, s-a înfiinţat Asociaţia editorilor – The Publishers Association, şi în paralel, Asociaţia editorilor independenţi. Autorii s-au reunit în Society of Authors, creată în 1884, care are peste 8500 membri. 
Regula de aur a pieţii este libera concurentă şi, în consecinţă, legiuitorul intervine puţin în relaţiile contractuale. În consecinţă, încă de la început s-au format profesionişti capabili a redacta şi negocia contracte pentru autori.

Agenţii literari au contribuit decisiv în dezbaterile referitoare la dreptul de autor. În Marea Britanie şi SUA agenţii s-au reunit în Asociaţia Agenţilor Autorilor (Association of Authors Agents) care are peste 100 membri şi care are un cod deontologic (Code of Practice)
.
În timp, rolul agenţilor literari s-a diversificat evoluând de la lucrul pe text (editing) la negocierea contractelor de editare, la traducere, adaptare etc. Pe piaţa agentiilor literare se disting agenţi de autor şi sub sau co-agenţi care reprezintă mari agenţii americane sau mari case de editare, agenţii care reprezintă producţia străină în marile edituri.

SPANIA

Legea proprietăţii intelectuale LPI 22/1987
, cu modificările ulterioare, a fost modificată profund în anul 1996, prin Decretul 1/1996 din 12 aprilie
. Legea proprietăţii intelectuale, în vigoare, a fost rezultatul schimbării realizate prin Legea din 7 iulie 2006 (23/2006). Conform prevederilor legale, activitatea agenţiilor şi agenţilor literari se supune Legii protecţiei proprietăţii intelectuale şi Legii Cărţii, neexistând o reglementare specială pentru acest domeniu, dar categoria agenţilor literari este integrată în sistemul editorial spaniol. În Spania a fost preluată concepţia dualistă franceză care distinge între dreptul moral şi cel patrimonial (care aparţine exclusiv autorului). Legea 10/2007 din 22 iunie 2007, referitoare la lectură, carte şi biblioteci a modificat unel articole ale Legii proprietăţii intelectuale. 
În titlul V al Legii proprietăţii intelectuale sunt tratate contractele de editare (capitolul II, art. 58-73) care au formă standard şi sunt, în practică, foarte scurte. În anul 2009, forma acestui contract a fost reactualizată, în urma unor negocieri purtate între asociaţia editorilor şi asociaţia scriitorilor (art. 60 LPI).  Conform legii, drepturile cedate sunt cele de reproducere, distribuţie şi vânzare, iar durata cesionării este limitată (de obicei 15 ani, dar pot fi şi de 5,7 ani). Drepturile de traducere, de reprezentare şi adaptare rămân, în majoritatea timpului, în proprietatea autorului. 

Referitor la elementele contractuale se poate afirma că, în medie, comisionul luat de agenţii este de 10-15% pentru limba spaniolă şi 20% pentru străinătate; durata cesionării este în medie de 5 ani. Pentru drepturile secundare, sunt partea cedată autorului este de 60% şi 40% editorului; drepturile de traducere sunt, în general, gestionate de agenţi, la fel şi drepturile audiovizuale şi digitale. Agenţiile oferă mai ales serviciile de marketing. Din 1975, în Spania se aplică preţul unic la carte.
În ultima perioadă, activitatea editorială spaniolă a înregistrat un puternic proces de concentrare (38 mari edituri concentrează 66,5% din cifra de afaceri). În acest sector s-au conturat două modele economice: cel tradiţional al unei case independente, familiale, ancorate în regiuni anume şi modelul ultraliberal creat în jurul unor mari grupuri internaţionale.

Editorii sunt organizaţi la nivel regional şi naţional în cadrul federaţiei naţionale a sindicatelor editorilor spanioli FGEE (creată în 1978).

Autorii sunt organizaţi în Asociaţia colegială a scriitorilor - ACE şi ACEC (scriitorii din Catalonia - 1976). Referitor la activitatea de creaţie literară este important a menţiona că în Spania sunt renumite premiile literare acordate, mai ales, pentru manuscrise încă nepublicate (premiile Lara, Nadal, Destine).
În Spania, dezvoltarea activităţii agenţilor literari s-a produs în anii ’60. Succesul literaturii americo-latine a lansat acest domeniu. În jurul agenţiei Balcells s-au dezvoltat aproximativ alte 40 agenţii mai mici (cu 7-8 persoane angajate, fiecare) sau de talie mai mică. În prezent, agenţia Carmen Balcells
 are 40 angajaţi, 235 autori reprezentaţi. O parte din aceste agenţii sunt agenţii de autori şi sau sunt agenţii de coagenţi (reprezentanţi ai agenţilor sau editorilor pentru traducerea în spaniolă şi, adesea, în portugheză). Toate aceste agenţii sunt grupate în Asociaţia agenţiilor literare (ADAL)
 care a fost creată în anul 2002 conform Legii 1/2002 din 22 martie.

In Spania, agenţii literari au intrat aşadar încă de la început în spaţiul editorial. Evoluţia rapidă a agenţiilor se explică prin faptul că piaţa este „tânără”, iar industria cărţii s-a dezvoltat foarte rapid şi a adoptat de la început un model apropiat de cel american. În prezent, majoritatea autorilor de literatură, aproape jumătate după unii, chiar 80-90%, după alţii, au un agent literar. Agenţii fac parte integrantă din această piaţă, mulţi provenind din edituri a căror funcţionare şi logică internă o cunosc. Cele peste 40 de agenţii s-au grupat într-o asociaţie, Asociaţia agenţiilor literare din Spania - ADAL
. 
Modul de funcţionare al acestor agenţii este de tip anglo-saxon. În general, doar autorii debutanţi şi cei cu notorietate foarte mare nu au agenţi. Problemele discutate cu agenţii sunt dominant financiare, dar agenţiile declară că oferă şi servicii editoriale. Peste 90% din autorii spanioli care publică au un agent, dar experienţa colaborării cu autorii a fost contradictorie, mulţi regretând ulterior epoca de aur a relaţiei directe autor-editor. 
Conform datelor Ministerului Culturii
, Spania trece în prezent printr-o criză economică profundă care a afectat sectorul editorial, vânzările scăzând cu 2,4% în 2009. În prezent, activitatea editorială spaniolă întâmpină dificultăţi multiple, întrucât activitatea s-a redus considerabil, datorită creşterii sumei oferite drept avans şi datorită „bestserializării” literaturii. Situaţia este ameliorată de o altă particularitate a sistemului spaniol, faptul că este foarte răspândită practica conferinţelor, întâlnirilor, turneelor realizate de autori. Aceste evenimente sunt foarte bine remunerate (tariful ajungând până la 1000-1500 euro), iar agentul ia un comision important la organizarea acestora pentru autorii pe care îi reprezintă.

STATELE UNITE ALE AMERICII
În SUA funcţionează un sistem editorial incomparabil din punct de vedere istoric, economic şi juridic. SUA au aderat la Convenţia de la Berna şi în contracte nu se fac referiri la dreptul moral al autorilor, manifestându-se în practică o puternică uniformizare a regulilor.

În acest sistem, agenţii şi editurile americane sunt inseparabili. Agenţii literari sunt omniprezenţi în literatură (70%), dar sunt mai puţin prezenţi în sectoarele tehnice şi universitare (5%). În ultimul timp, ei au pătruns însă şi în acest domeniu. 
Activitatea agenţiilor este viabilă din punct de vedere economic, piaţa liteaturii anglo-saxone fiind foarte extinsă. Cea mai rentabilă activitate este reprezentarea directă a autorilor (pentru care în Franţa se obţin 10000 euro, iar în SUA se pot obţine 100000 euro). 
Din punct de vedere al contractului se poate observa că: pentru vânzările locale, comisionul este de 15% şi 20% pentru vânzările în străinătate; durata cesionării nu este o problemă esenţială, avansul este jumătate la semnare şi jumătate la apariţie, uneori în trei etape. Plata regulată pentru drepturile de exploatare se situează  între 10-15% din preţul public pentru ediţie curentă şi între 7,5-12,5% pentru presa universitară; 8-10% pentru marele public. Pentru drepturile secundare: drepturile de republicare ajung până la 80% în favoarea autorului; drepturile audio sunt în medie 50/50, fiind foarte dezvoltat sistemul „carte citită”; drepturile pentru străinătate sunt gestionate de agenţi (75% în favoarea autorului), partea co-agentului fiind inclusă în partea editorului, drepturile audiovizuale sunt gestionate de agenţi care lucrează cu co-agenţi la Hollywood; drepturile digitale sunt în jur de 25%. 

În SUA, sistemul agenţilor literari este un business, iar activitatea lor este foarte bine promovată
, existând proceduri clare ale acestei activităţi (moduri de redactare a scrisorilor către agenţi, informare editorială, contracte precise, modalităţi perfecţioante de supraveghere a cheltuielilor şi câştigurilor etc.). Recrutarea autorilor se face în general pe bază de recomandare, nefiind citite de obicei manuscrisele fără recomandare (un agent poate primi săptămânal 150 propuneri). Agenţii literari merg adesea la întâlniri tip Writers Conference, unde agenţii se întâlnesc cu autori debutanţi sau consacraţi, pentru a descoperi noi talente sau lucrări. Structurile agenţiilor literare sunt flexibile, specializate şi adaptabile.

Raportul dintre autor şi editor este mult mai clar şi mai dinamic, editorul intervenind mult asupra textului. În SUA o carte poate fi vândută şi prezentând synopsisul sau primul capitol. În acest context, un rol esenţial are estimarea prealabilă a rentabilităţii unei lucrări, agentul ştiind ce editor este potrivit pentru o anume carte. Între marile agenţii şi marile edituri funcţionează un contract standard. În SUA, agentul validează calitatea manuscrisului şi îşi dă acordul pentru negociere. 
În Statele Unite ale Americii, se dezvoltă accelerat piaţa digitală, fiind produse ediţii digitale, ediţii la cerere şi se înfiinţează permanent noi tipuri de edituri
. Aceste transformări au reprezentat noi oportunităţi pentru agenţii şi autorii care pot adesea să se adreseze direct cititorului, fără a mai face apel la editor.

